**Dôvodová správa**

1. **Všeobecná časť**

 Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 115/2020 Z. z. o niektorých opatreniach na zabezpečenie výkonu sociálnoprávnej ochrany detí a sociálnej kurately v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 v znení nariadenia vlády Slovenskej republiky č. 171/2020 Z. z. predkladá Ministerstvo práce, sociálnych vecí a rodiny Slovenskej republiky ako iniciatívny materiál.

 Vláda Slovenskej republiky dňa 07. 05. 2020 zareagovala na zhoršujúcu sa situáciu šírenia ochorenia COVID-19 a utvorila nariadením vlády podmienky na výkon opatrení sociálnoprávnej ochrany detí a sociálnej kurately aj v čase prísnych epidemiologických opatrení. Nakoľko dôvody na prijatie nariadenia v súvislosti s ochorením COVID-19 pominuli, je potrebné upraviť pomery pre návrat do štandardného výkonu opatrení, a to aj napriek tomu, že vyhlásenie mimoriadnej situácie stále trvá.

Navrhuje sa prostredníctvom prechodných ustanovení ustanoviť, že odo dňa účinnosti novely nariadenia nebude možné uplatňovať zmenené podmienky výkonu niektorých opatrení sociálnoprávnej ochrany detí a sociálnej kurately a tiež upraviť režim prechodu do štandardného stavu výkonu opatrení. Tento režim síce priamo upravuje nariadenie vlády, ale len pre prípad zrušenia mimoriadnej situácie.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh nariadenia vlády Slovenskej republiky v súlade s doložkou vybraných vplyvov nebude mať sociálne vplyvy, vplyv na rozpočet verejnej správy, vplyv na životné prostredie, ani vplyv na informatizáciu spoločnosti, podnikateľské prostredie, na manželstvo, rodičovstvo a rodinu a ani vplyv na služby verejnej správy pre občana.